《送石昌言知宿州》
宋代·刘敞

宦情重居内，世论轻守藩。出处苟自得，重轻安足原。

昔常怪萧傅，耻乘太守幡。颇独多严生，厌直金马门。

优游树风迹，宣布流上恩。何负廷中臣，而贬千乘尊。

石侯古人风，自令薄夫敦。平日不汲汲，左迁更轩轩。

轻舟趣行装，合符去天阍。高卧可以治，簿书岂所烦。

我亦羁旅人，不堪市朝喧。又无适时用，坐自悲素餐。

愿为江湖长，聊复育元元。子若未北归，相过识吾言。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。